Завршни+задатак

=**Завршни задатак**=

= Електромотор =

Овај рад неће обрадити наставну јединицу електромотор него ће вам приказати два различита виђења једне наставне јединице. Биће то размена мишљења два наставника од којих је један електроинжењер и предаје __//основе електротехнике//__ код машинских техничара, а други машински инжењер и предаје __//основе машинства//__ код електротехничара. Наравно они се друже, на исти начин васпитавају како своју тако и поверену им децу, размењују рецепте,воде децу на екскурзију, понекад су и цимери. Али... Кад почну причати о струци ту су жестоки ривали. Свако брани своје виђење, а од тога имају користи и они и ученици јер труде се да што више науче од оног другог и наравно да то примене у настави. Зато ћемо га писати у облику сценарија да би Ви знали које је чије мишљење. Овде није битно ко је додао коју слику, линк или нешто друго.

Весна: Када посматрамо неку електричну машину, веома важни су трофазни навоји постављени у жлебовима статора, израђени према замисли нашег научника Николе Тесле.

Драга: За мене су код електромотора важни излазни параметри. Треба да знам колика је снага и колики је број обртаја. Наравно морам имати податке о пречнику излазног вратила, о врсти клина и да ли је електромотор са постољем или са прирубницом. Веома ми је битан и распоред и величина вијака на прирубници или постољу да бих могла да припремим одговарајуће постављање мотора.Све те податке имам у каталогу произвођача.

Весна: Треба рећи да је магнетно коло електричне машине састављено од непокретног дела - статора и обртног дела - ротора. Најчешће је ротор смештен у унутрашњости статора. Ваздушни простор између статора и ротора назива се међугвожђе. И у статору и у ротору налазе се електрична кола - НАМОТИ. Намоти представљају систем проводника смештених на одређен начин у жлебове статора и ротора. Намоти могу бити једнофазни и полифазни. Намот који ствара магнетни флукс који побуђује магнетно коло назива се ИНДУКТОР. Намот у којем се под утицајем флукса индуктора индукује ЕМС и струје назива се ИНДУКТ.



Драга:Никако не могу то да замислим.Знам да постоји статор који мирује. Он се налази у кућишту и ротор који се обрће, наравно он је на вратилу које се ослања на лежишта.Али која сила покреће ротор?

Весна: Када се кроз Теслине намотаје пропусте трофазне наизменичне струје оне производе обртно магнетно поље које се помера дуж статора тј. магнетно поље се, у ствари, обрће ( статор је ваљкаст ). На овај начин је добијено Теслино обртно магнетно поље, чија је јачина расподељена по обиму статора према синусној функцији.



На принципу обртног магнетног поља заснива се рад Теслиног трофазног електромотора који је он конструисао у Америци 1887. Обртно магнетно поље је магнетно поље које периодично мења правац и смер. То је основни принцип рада мотора наизменичне струје.

Драга:Убедила си ме, али ипак мислим да је најважније да на излазу имамо одговарајући обртни момент који покреће толике машине.

Весна: Драга, сасвим си у праву. Када је струка у питању, нашем разговору никад краја. Да овде завршимо, па да наставимо у неком другом заједничком задатку. Аутори: Весна Плавшић Драга Мијатовић